b'\n_START_ARTICLE_\nEric Saarinen\n_START_PARAGRAPH_\nEric Saarinen (s. 26. kes\xc3\xa4kuuta 1942) on yhdysvaltalainen elokuvaaja ja elokuvaohjaaja, joka tunnetaan erityisesti mainoselokuvistaan.\n_START_SECTION_\nLapsuus ja nuoruus\n_START_PARAGRAPH_\nSaarinen varttui arkkitehti Eero Saarisen ja kuvanveist\xc3\xa4j\xc3\xa4 Lilian Swann Saarisen poikana Yhdysvalloissa. H\xc3\xa4nen isois\xc3\xa4ns\xc3\xa4 oli Suomesta Yhdysvaltoihin muuttanut arkkitehti Eliel Saarinen. Eric Saarinen valmistui Goddard Collegesta Vermontissa ja jatkoi elokuvaopintoja Kalifornian yliopiston UCLA Graduate Schoolissa._NEWLINE_Saarinen onnistui nuorena kameramiehen\xc3\xa4 tallentamaan muun muassa mustaihoisen Meredith Hunterin puukottamisen kuoliaaksi Altamontin ilmaiskonsertissa vuonna 1969, jonka p\xc3\xa4\xc3\xa4esiintyj\xc3\xa4n\xc3\xa4 oli The Rolling Stones. Saarinen oli yksi monista kuvaajista, jotka tallensivat tapahtumasta kuvamateriaalia yhtyeest\xc3\xa4 kertovaan dokumenttielokuvaan Gimme Shelter (1969). Saarinen oli lavalla kuvaamassa kohti yleis\xc3\xb6\xc3\xa4, ja puukotus l\xc3\xb6ytyi h\xc3\xa4nen kuvamateriaalistaan vasta leikkausvaiheessa.\n_START_SECTION_\nHollywood-kuvaajasta mainoselokuvien tekij\xc3\xa4ksi\n_START_PARAGRAPH_\nSaarinen ty\xc3\xb6skenteli 1970- ja 1980-lukujen vaihteessa elokuvaajana Hollywoodissa, jossa h\xc3\xa4n toimi p\xc3\xa4\xc3\xa4kuvaajana muun muassa Wes Cravenin elokuvassa Y\xc3\xb6n silm\xc3\xa4t (1977). 1980-luvulla h\xc3\xa4n perusti Kalifornian Santa Monicaan mainoselokuvayhti\xc3\xb6n nimelt\xc3\xa4 Plum Productions yhdess\xc3\xa4 Chuck Sloanin kanssa. Vuonna 1974 Saarisen Jeep Grand Cherokee -maastoautolle tekem\xc3\xa4 mainoselokuva voitti p\xc3\xa4\xc3\xa4palkinnon Cannesin mainoselokuvafestivaaleilla. H\xc3\xa4n on my\xc3\xb6s yksi ensimm\xc3\xa4isist\xc3\xa4 mainoselokuva-ansiosta elokuvaajaj\xc3\xa4rjest\xc3\xb6n American Society of Cinematographers (ASC) j\xc3\xa4seneksi kutsutuista._NEWLINE_Vuonna 1982 h\xc3\xa4n kuvasi 70 millimetrin filmille ihmisen ja luonnon muovaamista erikoisista kohteista kertovan 16-minuuttisen lyhytelokuvan  Symbiosis, jonka kuvaaminen vei h\xc3\xa4net 30 maahan ja kesti runsaan vuoden. H\xc3\xa4nen kuvaamansa ja John Boorstinin ohjaama Exploratorium (1974) oli ehdolla lyhytelokuvien Oscar-voittajaksi.\n_START_SECTION_\nMainoselokuvia my\xc3\xb6s suomalaisyrityksille\n_START_PARAGRAPH_\nSaarinen on vieraillut ohjaamassa mainoselokuvia my\xc3\xb6s Suomessa. Vuonna 2000 mainostoimisto Dynamo Advertisingin suunnittelemassa, useasti palkitussa televisiomainoksessa Kauko Kyyhky el\xc3\xa4v\xc3\xa4 pulu matkustaa junan katolla (Saarisen isois\xc3\xa4n suunnittelemalta) Helsingin rautatieasemalta perheens\xc3\xa4 luo kotipes\xc3\xa4\xc3\xa4n Tampereelle. Saarisen Lapin Kulta -oluelle ohjaama mainos palkittiin Clio-palkinnolla Yhdysvalloissa.\n_START_SECTION_\nDokumenttielokuva Eero Saarisesta\n_START_PARAGRAPH_\nLokakuussa 2017 esitettiin Yle Teemalla Eric Saarisen tuottama ja kuvaama ja Peter Rosenin ohjaama dokumenttielokuva Eero Saarinen: arkkitehti (Eero Saarinen: The Architect Who Saw the Future), joka kuuluu PBS:n tilaamaan American Masters -dokumenttisarjaan. Sen ensiesitys Yhdysvalloissa oli 27. joulukuuta 2016.'